stanford-oval/wikipedia huggingface dataset:
Patrick von Gunten
Ura

Von Gunten aloitti uransa EHC Bielissä. Hän pelasi joukkueessa ensimmäiset miesten pelinsä kaudella 2002–2003 Nationalliga B:ssä. 17-vuotias von Gunten teki 30 runkosarjaottelussa yhden maalin. Hän voitti Nationalliga B:n mestaruuden vuosina 2004 ja 2006. Kaudella 2005–2006 von Gunten oli tehoilla 14+9=23 koko liigan eniten maaleja tehnyt puolustaja ja puolustajien pistepörssissä hän sijoittui kahdeksanneksi. Samalla kaudella von Gunten pelasi myös kuusi ensimmäistä pääsarjaotteluaan Nationalliga A:ssa Kloten Flyersin joukkueessa.
Kaudeksi 2006–2007 von Gunten siirtyi pelaamaan vakituisesti Nationalliga A:ta Kloten Flyersiin. Tulokaskausi toi 44 runkosarjaottelussa tehot 6+17=23, joilla hän sijoittui puolustajien pistepörssissä seitsemänneksi EHC Baselia ja Fribourg-Gottéronia edustaneen Shawn Heinsin kanssa. Von Guntenin oli Klotenin toiseksi tehokkain puolustaja edellään vain puolustajien pistepörssinkin voittanut Radek Hamr. Hänet valittiin kauden päätteeksi Nationalliga A:n vuoden tulokkaaksi.
Toukokuussa 2009 von Gunten teki kolmivuotisen jatkosopimuksen Klotenin kanssa. Hän teki kaudella 2009–2010 Nationalliga A:n yhden kauden piste-ennätyksensä tehoilla 11+24=35, joilla von Gunten sijoittui puolustajien pistepörssissä toiseksi ZSC Lionsin Mathias Segerin jälkeen. Kaudella 2010–2011 hän sijoittui siinä puolestaan kahdeksanneksi tehoilla 6+22=28.
Von Guntenin sopimus Klotenin kanssa sisälsi option ulkomaille siirtymisestä ja hän teki maaliskuussa 2011 vuoden mittaisen sopimuksen Elitserien-joukkue Frölunda HC:n kanssa.
Maajoukkue

Von Gunten edusti Sveitsiä Vancouverin olympiakisoissa 2010. Hän pelasi myös alle 20-vuotiaiden MM-kilpailuissa vuonna 2005 ja alle 18-vuotiaiden MM-kilpailuissa vuonna 2003.
Patrick Yetman

| Patrick Yetman> Henkilötiedot |
| --- | --- |
Syntynyt: 16. marraskuuta 1980 (ikä 43) St. John’s, Newfoundland, Kanada
Kansalaisuus:  Kanada
Jääkiekkoilija
Pelipaikka:  laitahyökkääjä
Maila:  oikea
Pituus:  178 cm
Paino:  78 kg
Pelaajaura
Pääsarjaura:  2001–
Aik. seurat:  Augusta Lynx (ECHL) Kansas City Blades (IHL) Springfield Falcons (AHL) Hartford Wolf Pack (AHL) Dayton Bombers (ECHL) ESV Kaufbeuren (2. Bund.) Storhamar Dragons (GET-ligaen) Manitoba Moose (AHL) Pelicans (SM-liiga) Modo (Elitserien) VIK Västerås HK (Allsvenskan) Södertälje SK (Elitserien)  Ässät (SM-liiga)   Linköpings HC (Elitserien) Örebro HK (Allsvenskan)
Patrick Yetman (s. 16. marraskuuta 1980 St. John’s) on kanadalainen entinen jääkiekkoilija, joka pelasi viimeksi kaudella 2012–2013 Allsvenskanissa pelaavan Örebro HK:n riveissä.
Ura

Patrick Yetman aloitti uransa Quebec Major Junior Hockey Leaguessa 18-vuotiaana Cape Breton Screaming Eaglesissa. Saman sarjan Moncton Wildcats näki Yetmanissa potentiaalia ja he tarjosivat sopimusta kaudeksi 1999–2000. Yetman lunasti odotukset hyvin. Ensimmäisellä kaudella hän teki pisteitä lähes piste per peli tahtiin. Seuraavalla kaudella pistemäärä nousi ja Yetmanista tuli seuran historian toinen pelaaja, joka on saavuttanut 100 pisteen rajan kaudessa.
Yetman huomattiin ammattilaissarjoissa ja jo samalla 100 pisteen kaudella hänelle tarjottiin näytön paikkaa IHL:ssä (Kansas City Blades) ja ECHL:ssä (Augusta Lynx). Yetman siirtyikin kaudeksi 2001–2002 Augusta Lynxiin. Vaikka Yetman menestyikin hyvin ECHL:ssä, ansaiten samalla näytön paikan AHL:n Hartford Wolf Packiin ja Springfield Falconsiin, ei hänen uransa ottanut tuulta koskaan alle AHL:ssä. Tämä johtui pitkälti hänen pienestä koostaan, sillä pisteitä Yetman teki AHL:ssä kohtalaisesti.
Yetmanin uran kehityksen tyssättyä  Pohjois-Amerikassa, siirtyi hän Eurooppaan. Yetman siirtyi Saksan 2. Bundesligan ESV Kaufbeureniin. Muutto Eurooppaan ei vaikuttanut pelaamiseen, sillä Yetman jatkoi piste per peli tahtia uudessa seurassa. Yetman joutui kuitenkin taloudellisten syiden takia siirtymään pois, koska hänen joukkueensa ESV Kaufbeuren putosi sarjatasoa alemmalle kaudella 2003–2004. Seuran johdolla ei ollut tämän johdosta mahdollisuutta maksaa palkkaa pelaajille entiseen malliin.
Yetman siirtyikin kaudeksi 2005–2006 Norjan liigan Storhamar Dragons -joukkueeseen. Kausi oli täydellinen menestys Yetmanille. Hän teki 42 maalia 42 ottelussa saavuttaen syöttöpisteet laskettuna 68 pistettä kaudella. Hän voitti liigan parhaan maalintekijän palkinnon ja asetti uuden seuran ennätyksen tehden maalin 14 peräkkäisessä pelissä. Seuraavaksi kaudeksi Yetman yrittikin saada pelipaikkaa harjoitusleirin kautta NHL-seura Vancouver Canucksista kuitenkaan onnistumatta. Yetman jatkoi yrittämistä päästä pelaamaan Pohjois-Amerikkaan ja saikin seuraavaksi try-out-sopimuksen AHL-seura Manitoba Mooseen. Try-out ei onnistunut kuitenkaan, joten try-out-sopimus purettiin .
3. marraskuuta 2006 Yetman siirtyikin Lahden Pelicansiin 12 ottelun try-outille . Yetman onnistui vakuttaamaan Pelicansin seurajohdon tehden 11 pelissä pisteet 3+4=7 ja hänelle solmittiin näin loppukauden 2006–2007 kestävä sopimus . Yetman pelasi kaudet 2007–2010 Norjassa ja Ruotsissa, kunnes siirtyi takaisin SM-liigaan kaudeksi 2010–2011 seuranaan tällä kertaa Ässät. Ässät teki jo kesken kauden 1+1-vuotisen jatkosopimuksen Yetmanin kanssa. Yetman tippui kuitenkin kauden 2011–2012 aikana alempiin ketjuihin ja vähälle peliajalle. Lopulta hän pelasi Ässissä 36 ottelua ja teki niissä 12 pistettä. Tammikuussa hänet myytiin loppukaudeksi Elitserienin Linköpingiin. Linköpingissä Yetman teki viisi pistettä 13 ottelussa, ja kauden jälkeen hän teki sopimuksen Allsvenskanissa pelaavan Örebroon kanssa.
Patrickin pikkuveli Steve Yetman pelaa ECHL:n Elmira Jackalsissa, NHL-joukkue Ottawa Senatorsin organisaatiossa.
Saavutukset

Kuukauden pelaaja (European Hockey.Net European Player of the Month) Tammikuu 2006
Petronio Franceschini

Petronio Franceschini (1650 – 18. joulukuuta 1680) oli italialainen säveltäjä. Hän opetti Giacomo Antonio Pertiä opiskeltuaan itse aiemmin tämän sedän, Lorenzo Pertin johdolla. Franceschini tuli varhain tunnetuksi oopperoistaan ja toimi myös sellistinä. Oopperoiden lisäksi hänen sävellystuotantoonsa kuuluu sonaatteja, messuja, motetteja, psalmeja ja kantaatteja.
Franceschini syntyi ja työskenteli Bolognassa, mutta kuoli Venetsiassa. Hänen viides oopperansa Dionisio jäi kesken, ja teoksen täydensi Partenio.
Pekka Tuukkasen katoaminen

Pekka Tapani Tuukkanen (s. 7. heinäkuuta 1963) oli perholainen eläkeläismies, joka katosi 26. heinäkuuta 2004. Hän oli viettänyt iltaa Kinnulan Hiilingissä, mutta poistunut ja lähtenyt kävelemään kotiaan päin, vaikka kävelymatkaa olisi ollut yli 40 kilometriä. Katoamista on tutkittu tappona. Ensisijaisena tutkintalinjana on KRP:ssa pidetty epäillyn henkirikoksen yhteyttä Mazda 626 -mallisen auton polttamiseen Perhon Kellokoskella 27. heinäkuuta 2004 noin kello 23.40. Motiiviksi on epäilty henkirikoksen todisteiden hävittämistä. Mazda 626:n ohella tapaukseen on myös epäilty liittyvän harmaa Honda Accord -mallinen auto, johon oli kohdistettu luvaton käyttöönotto Alavetelissä heinäkuun alussa 2004 ja joka löydettiin kaksi viikkoa Tuukkasen katoamisen jälkeen poltettuna.
Tuukkanen katosi Perhon ja Kinnulan väliseltä maantieltä, ja viimeisen näköhavainnon teki Tuukkasen tunnistanut kuorma-autonkuljettaja 26. heinäkuuta 2004 noin kello 5.30.
Vuonna 2010 julkaistiin Tuukkasta käsittelevä Kadonneet-sarjan jakso. Vuonna 2011 Tuukkasen katoamiseen liittyen vangittiin kaksi kokkolalaismiestä, jotka kuitenkin vapautettiin sittemmin. Tutkinnassa saavutettiin tieto siitä, että epäillyt miehet olivat osallistuneet Tuukkaselle kyydin tarjonneeksi epäillyn Honda Accord -malliisen auton polttamiseen.
Pihtiputaan tappo

Pihtiputaan Muurasjärvellä tehtiin syksyllä 2020 tappo, jonka oikeuskäsittelyn yhteydessä kaksi todistajaa kertoi 54-vuotiaan uhrin aiemmin tunnustaneen olleensa mukana autossa, jonka kyydissä Tuukkasenkin epäiltiin olleen ennen katoamistaan. Muurasjärven taposta tuomittiin kaksi miestä, minkä lisäksi miehen pahoinpitelyyn osallistunut nainen sai lievemmän tuomion. Todistusten mukaan tämä nainen oli ollut auton kuljettaja. Autoseurueeseen oli lausuman mukaan kuulunut lisäksi kaksi kokkolalaismiestä, jotka olisivat surmanneet Tuukkasen ja kätkeneet ruumiin. Pihtiputaan henkirikoksen oikeuskäsittelyssä esiin tuodut miehet olivat kuitenkin eri henkilöitä kuin vuonna 2011 vangituiksi tulleet miehet.
KRP:sta kerrottiin saman kertomuksen tulleen poliisin tietoon jo aiemmin ja olleen selvittelyn kohteena ennen oikeudenkäyntiä. Pihtiputaalla henkirikoksen uhrina kuollut mies oli poliisin mukaan kertonut Tuukkasen tulleen haudatuksi 150 metrin päähän tiestä. Uhri oli Keskisuomalaisen mukaan osoittanut todistajalle Tuukkasen hautapaikan ja kertonut auton polttamisen johtuneen todisteiden hävittämispyrkimyksestä. Maastossa on suoritettu ruumiskoiran avustamia Tuukkaseen liittyviä etsintöjä, jotka ovat jääneet tuloksettomiksi.
KRP:n mukaan Tuukkasen katoamistapauksen selvittämistä jatketaan murhanimikkeellä, mikäli epäilty henkirikos ehtisi tapon nimikkeellä vanheta (vanhenemisaika 20 vuotta) eikä asiaan ole saatu sitä ennen selvyyttä.
Pekka Tyni

Pekka Tyni (s. 1956) on suomalainen kosketinsoittaja, pianisti ja kanttori. Hän toimii tällä hetkellä Porissa Reposaaren seurakunnan kanttorina. Aikaisemmin hän on työskennellyt pitkään myös Someron ja Somerniemen seurakunnissa.
Tyni aloitti pianonsoiton kuusivuotiaana ja oli myöhemmin kymmenen vuoden ajan Pori Big Bandin pianistina 1970- ja 1980-luvuilla. Hän on soittanut useissa yhtyeissä, joita ovat muun muassa Ensi Apu, Elonkorjuu, Pekka Pohjola Group ja Jukka Syrenius Band. Lisäksi Tyni on ollut mukana useiden jazzmuusikoiden, kuten Jari Perkiömäen ja Tuppu Orrenmaan kokoonpanoissa sekä soittanut Uuden Musiikin Orkesterissa. Hän on vieraillut myös muun muassa Even ja Mamban levyillä. Vuonna 2002 Tyni julkaisi Jari Huhtasalon kanssa albumin, joka sisälsi useiden eri suomalaisten säveltäjien tuotantoa.
Pekka Tynin nykyinen yhtye on Electric Crayon Set, jossa soittaa myös hänen veljensä Seppo Tyni. Lisäksi hän esiintyy yhdessä puolisonsa Minna Liettyä-Tynin kanssa.
Valikoitu diskografia

Pori Big Band
Live at Pori Jazz Festival (1976)
Pori Big Band & Ernie Wilkins (1977)
Pori Jazz 80 (1980)
Elonkorjuu
Flying High, Running Fast (1978)
Footprints (2015)
Pekka Pohjola Group
Kätkävaaran lohikäärme (1980)
Uuden Musiikin Orkesteri
UMO Plays the Music of Pekka Pohjola ‎– Beauty and the Beast (1981)
Jukka Syrenius Band
Memories Of Tomorrow (1983)
Minna Tyni Band
Navajo (1995)
Pekka Tyni & Jari Huhtasalo
Suomalaisin sävelmin ja sanoin (2002)
Electric Crayon Set
One Man's Trash (2001)
What A Rotter Of A Day! (2007)
Paljaskallio (Padasjoki)

Paljaskallio
| --- | --- |
Sijainti:  Padasjoki Päijät-Häme Suomi
Saariryhmä:  Padasjoenselän saariryhmä
Vesialue:  Päijänne
Korkein kohta:  87,5 m 
Pinta-ala:  1,2 ha  
muokkaa - muokkaa wikitekstiä - muokkaa Wikidataa
Paljaskallio  on Päijänteen saari Päijät-Hämeessä Padasjoella. Se kuuluu Päijänteen kansallispuistoon.
Maantietoa

Saari on 160 metriä pitkä, 150 metriä leveä ja sen pinta-ala on 1,2 hehtaaria . Se sijaitsee Virmailan ja Kelventeen lounaispuolella Padasjoenselällä sen keskellä sijaitsevassa saariryhmässä. Se sijaitsee Haukkasalon länsipuolella Niittusaaren vieressä. Saari on kalliosaari, jonka keskellä sijaitseva mäki kohoaa noin 9 metrin korkeuteen Päijänteestä.
Luontoarvoja

Koko saari muodostaa luonnonsuojelualueen, joka kuuluu Päijänteen kansallispuistoon yhdessä naapurisaarten kanssa. Kansallispuiston alueet muodostavat yhden Natura 2000-alueen Päijänteen alueen (10 857 hehtaaria, FI0335003).
PS Kemi

| Mitalit> Suomen Cup  |
| --- | --- | --- |
|  Hopeaa | Pikkufinaali 2006 |  |
PS Kemi on vuonna 1999 perustettu kemiläinen jalkapalloseura, jonka miesten edustusjoukkue pelasi viimeksi kaudella 2023 Kolmosessa. Naisten edustusjoukkue PS Kemi Queens pelaa Naisten Kolmosessa.
PS Kemi pelasi vuosina 2016–2018 kolmen kauden ajan pääsarjatasolla Veikkausliigassa. Kaudella 2016 joukkue sijoittui sarjassa yhdeksänneksi, kaudella 2017 kymmenenneksi ja kaudella 2018 12:nneksi eli viimeiseksi ja putosi sarjasta. Edustusjoukkueen taustalla ollut PS Kemi Oy asetettiin konkurssiin maaliskuussa 2019. Kemiläisen jalkapallon jatkajaksi perustettiin uusi seura Kemi City FC, joka kuitenkin lopetti toimintansa kauden 2021 jälkeen, jolloin sen sarjapaikka Kolmosessa siirtyi PS Kemille. Miesten edustusjoukkue pelasi kaksi kautta Kolmosessa, kunnes se luopui sarjapaikastaan ennen kauden 2024 alkua rahoittajan vetäydyttyä.
Historia > Perustaminen: 1999

PS Kemi perustettiin 21. lokakuuta 1999, kun Kemin Palloseura, Kemin Pallotoverit ja Visan Pallo yhdistyivät. Edustusjoukkueet sekä A- ja B-juniorit liitettiin uuden Palloseura Kemi Kingsin alaisuuteen. Perustajaseurat jatkoivat toimintaansa nuorempien juniorien kasvattajina. Liitosseuroista KPT-85 oli pelannut kaudella 1999 Ykkösessä, Visa ja KePS Kakkosessa.
Seuran historian ensimmäinen ottelu oli 22. tammikuuta 2000 pelattu harjoituspeli torniolaista TP-47:ää vastaan. PS Kemi voitti ottelun 3–2.
Historia > Kaksi sarjanousua peräkkäin ja Veikkausliiga: 2014–2018

Kaudella 2014 PS Kemin valmentajina jatkoivat Tommy Taylor ja Jari Åhman, mutta pelaajarunko vaihtui lähes kokonaan. Suomen Cupissa Kemi ylsi viidennelle kierrokselle, jossa se putosi Veikkausliigan TPS:lle rangaistuspotkukilpailun jälkeen. Kausi käynnistyi vahvasti neljällä selvällä voitolla, mutta sen jälkeen alkoivat ongelmat. Seuraavasta kuudesta ottelusta PS Kemi hävisi kolme, ja kun sarjaa oli pelattu yli kolmannes, sarjan kärjessä oli AC Kajaani. Pian kuitenkin seurasi yhdentoista ottelun mittainen tappioton putki, jonka myötä PS Kemi siirtyi sarjan kärkeen. AC Kajaani romahti kauden viimeisellä kolmanneksella, eikä myöskään FC YPA pysynyt perässä, vaan kemiläiset uusivat edelliskauden lohkovoittonsa. Nousukarsinnoissa joukkue voitti Vasa IFK:n yhteismaalein 4–0 ja nousi Ykköseen.
Vuoden 2015 tammikuussa päävalmentaja Tommy Taylor pyysi vapautusta sopimuksestaan, ja valmennusvastuun otti viimeiset kaudet kakkosvalmentajana toiminut Jari Åhman. Helmikuussa KePS, PS Kemi ja KPT-85 uudistivat vuonna 1999 tehdyn perustamissopimuksen ja sopivat, että jatkossa KePS vastaa juniorituotannosta ja KPT-85 ikämiesjalkapallosta. PS Kemi alkoi keskittyä pelkkään edustusjalkapalloon, jolloin esimerkiksi B-juniorit siirtyivät KePSin alaisuuteen.
PS Kemi saavutti peräkkäiset sarjavoitot sijoittumalla ensimmäiseksi Ykkösessä kaudella 2015. Joukkueen avainpelaaja oli 17 maalia tehnyt ja Ykkösen parhaaksi pelaajaksi valittu Billy Ions. PS Kemi joutui pelaamaan kotiottelunsa kauden aikana kolmella eri kentällä: City Sport Areenalla, Sauvosaaren urheilupuistossa ja urheilupuiston takakentällä. Joulukuussa PS Kemille myönnettiin liigalisenssi seuraavalle Veikkausliigan kaudelle.
Ensimmäisellä Veikkausliigan kaudellaan 2016 PS Kemi sijoittui sarjan yhdeksänneksi. Kaudella 2017 sijoitus oli pykälää heikompi, kymmenes. PS Kemi säilyi viimeisenä joukkueena suoraan sarjassa. Sarjapaikka ratkesi vasta viimeisellä kierroksella, kun Kemi hävisi kotonaan KuPSille 1–3, mutta samanaikaisesti FC Lahti voitti sarjataulukossa kemiläisten takana olleen HIFK:n 2–1.
PS Kemi vapautti päävalmentaja Jari Åhmanin tehtävistään 30. kesäkuuta 2018. Uudeksi päävalmentajaksi nimettiin seuran urheilutoimenjohtaja David Hannah. Hänen sopimuksensa purettiin sekä valmentajan että urheilutoimenjohtajan tehtävien osalta 5. lokakuuta. PS Kemi perusteli, että päätökseen johtivat pelilliset asiat, taloudelliset seikat kuin seuran uudet strategiset linjauksetkin. Uutena päävalmentajana aloitti Steven Polack. PS Kemi sijoittui Veikkausliigan viimeiseksi ja putosi sarjasta.
Historia > Toiminnan päättyminen: 2018–2019

Vaikean taloustilanteensa vuoksi seura veti marraskuun 2018 lopulla seuraavan kauden Ykkösen lisenssihakemuksensa pois ja haki paikkaa Kakkosesta. Uudeksi päävalmentajaksi nimettiin tammikuussa 2019 englantilainen Dean Sibson. Edustusjoukkueen taustalla oleva PS Kemi Oy joutui kuitenkin talousongelmien vuoksi lopettamaan toimintansa helmikuussa, ja samalla PS Kemi luopui sille aiemmin myönnetystä Kakkosen sarjapaikastaan. Sen sijaan Palloseura Kemi Kings ry:n alainen PS Kemi Akatemian oli tarkoitus pelata kaudella 2019 Pohjois-Suomen Kolmosessa. Myös B-juniorijoukkueen piti pelata ry:n alaisena. PS Kemin tilalle perustettiin kuitenkin uusi seura Kemi City FC, jonka synnystä tiedotettiin maaliskuussa.
PS Kemi Oy asetettiin virallisesti konkurssiin 11. maaliskuuta 2019. Yhtiön velkamäärä oli lähes puoli miljoonaa euroa. Ps Kemi Oy:llä oli kymmenien tuhansien eurojen edestä tilittämättömiä veroja sekä yksittäisiä maksuhäiriömerkintöjä lähes 30 kappaletta.
Historia > Lyhyt paluu: 2022–2023

Kemi City FC putosi Kolmoseen kauden 2021 päätteeksi ja lopetti toimintansa. Seuran Kolmosen sarjapaikka siirtyi PS Kemille, jonka uudeksi pääomistajaksi tuli brittiläinen Mark Ellis. Hän hankki yhdessä sijoittajaryhmänsä kanssa enemmistöosuuden PS Kemi Kingsin sarjapaikkaa hallinnoivasta IASA Europe Oy:stä. PS Kemin kilpailutoiminnasta alkoi vastata Oleg Jeprintsev. Myös naisten edustusjoukkue PS Kemi Queens otti vastaan sarjapaikan Naisten Kolmosesta. Miesten edustusjoukkue teki Kakkosessa pelaavan Oulun Työväen Palloilijoiden kanssa yhteistyösopimuksen, joka mahdollisti pelaajien liikkumisen joukkueiden välillä kauden aikana. Naisten yhteistyöjoukkueeksi tuli Rovaniemen Palloseura.
Miesten edustusjoukkue luopui Kolmosen sarjapaikastaan ennen kauden 2024 alkua, kun Mark Ellis lopetti joukkueen rahoittamisen.
Stadion

PS Kemi pelasi Veikkausliigassa kotiottelunsa Sauvosaaren urheilupuiston takakentällä, jonka kokonaiskapasiteetti vuonna 2015 oli 4 500 katsojaa. Vuonna 2017 pääkatsomossa oli vuonna 1 100 ja vastakkaisessa aurinkokatsomossa 780 kuppipenkillistä paikkaa. Toisessa päädyssä oli pieni istumakatsomo ja murskepintainen seisomakatsomo. Kentän reunalla oli myös VIP-tilat ja kuuluttamo. Stadion oli valaisematon.
Seuran ensimmäisellä Veikkausliiga-kaudella 2016 takakentälle valmistui uusi katettu katsomo, jossa on kuppi-istuimet 1 100 hengelle. Lisäksi vastapäiseen, merenpuoleiseen katsomoon kiinnitettiin noin tuhat kuppi-istuinta. Uusi katsomo oli kolmikantainen hanke, jonka Ammattiopisto Lappia toimitti, Kemin kaupunki rakennutti ja jota seurat, ensisijaisesti PS Kemi, käyttivät. Keskeisenä rakennusmateriaalina käytettiin CLT-levyjä eli ristikkäin liimattuja puulevykerroksia. Tuotantoon, elementtien kokoamiseen ja pintakäsittelyyn osallistui Lappian opiskelijoita Kemin ja Tornion rakennusaloilta. Kuppi-istuimet kiinnitettiin talkoovoimin sekä uuteen katsomoon että vanhaan merenpuoleiseen katsomoon. Pääkatsomon budjetti ylittyi yli 200 000 eurolla.
Takakenttä ei PS Kemin Veikkausliigassa pelaamisen aikaan täyttänyt Suomen Palloliiton Veikkausliigakentälle asettamia vaatimuksia. Kenttä oli esimerkiksi keväisin pelikelvoton, valaistus puuttui ja katsojakapasiteetti oli liian matala. Kenttä oli keväisin lumen peitossa, minkä vuoksi PS Kemi joutui pelaamaan kotiottelujaan muualla. Takakentälle kaavailtiin muun muassa lämmitettyä tekonurmea ja valaistusta. Lisäksi merenpuoleiselle pitkälle sivulle suunniteltiin vähintään 500 paikkaista katettua katsomoa, jotta stadionilla olisi ollut vähintään 1 500 katettua paikkaa. Kemin kaupunki päätti kokouksessaan 11. joulukuuta 2017 investoivansa Sauvosaaren urheilupuistoon ja lämmitettävään tekonurmeen. Investointeihin varattiin noin kolme miljoonaa euroa ja uudistukset oli tarkoitus aloittaa vuonna 2018.
Tunnukset > Peliasut

Kaudella 2016 seuran ykköspeliasu käsitti punaisen paidan, siniset housut ja valkoiset sukat. Kakkospeliasussa paita ja housut olivat siniset, sukat valkoiset. Talvella 2016 esiteltiin uusi kokovalkoinen kolmosasu, jonka tarkoitus oli korostaa kemiläisiä perinteitä. Se oli pääasiassa käytössä cup-otteluissa, mutta myös tarvittaessa Veikkausliigassa, mikäli muut asut eivät sopineet vastustajan värien kanssa.
Kaudelle 2017 peliasut kokivat muutoksia, ja kotipaidasta tuli sinipunainen ja vieraspaidasta musta. Vaajakoskella 13. elokuuta pelatussa JJK-vierasottelussa erotuomari ei hyväksynyt kumpaakaan paitaa, vaan piti molempien sävyjä liian samankaltaisina JJK:n violetin kotipaidan kanssa. Lopulta PS Kemi pelasi ottelun FC Vaajakosken valkoisissa pelipaidoissa.
Tunnukset > Logot

Seuran nykyinen logo.
Seuran aiempi logo.
Kannattajat

Veikkausliigan kaudella 2016 PS Kemin kotiottelujen yleisökeskiarvo oli 1 551 ja seuraavalla kaudella 1 125 katsojaa. PS Kemin silloinen päävalmentaja Jari Åhman totesi vuonna 2017, että 800 – 1 000 katsojan yleisömäärät ovat liian pieniä ja näkyvät seuran taloudessa. Seuran yleisöennätys on peräisin 23. kesäkuuta 2016 Rovaniemen Palloseuraa vastaan pelatusta Lapin paikallisottelusta, jota seurasi 3 976 katsojaa.
PS Kemin kannattajaryhmä oli nimeltään Kempton Royals.
Kemiläinen Sonata Arctica -yhtye julkaisi keväällä 2017 PS Kemille kannatuslaulun ”Ei oo muutako”. Yhtyeen laulaja Tony Kakko on PS Kemin aktiivinen kannattaja.
Talous ja organisaatio

Palloseura Kemi Kingsin sarjapaikkaa hallinoi IASA Europe Oy -niminen yhtiö, jonka pääomistaja on Mark Ellis.
Seuran edustusjoukkueen taustayhtiö oli vuosina 2015–2019 Ps Kemi Oy, jota edelsi vuonna 1999 perustettu Palloseura Kemi Kings Ry. Ps Kemi Oy joutui taloudellisten syiden vuoksi lopettamaan toimintansa helmikuussa 2019.
Veikkausliigassa pelatessaan seura kärsi talousongelmista, ja sille kertyi kolmen kauden aikana alijäämää. Ensimmäiseltä Veikkausliigakaudelta 2016 PS Kemi Oy:lle kertyi verovelkaa 70 000 euroa, jotka kuitenkin saatiin seuraavan sarjakauden aikana maksettua pois. Vuonna 2016 päättyneellä tilikaudella PS Kemin liikevaihto oli 549 000 euron suuruinen ja tulos 271 000 euroa miinuksella.
Helmikuussa 2016 PS Kemi järjesti toukokuun loppuun kestäneen osakeannin, jonka tarkoituksena oli yhtiön omistuspohjan laajentaminen yhtiön toimialan mukaisen toiminnan rahoittamiseksi. Uusi osakeanti käynnistyi lokakuussa 2017, koska yhtiöllä oli toimialansa mukaisen toimintansa kehittämiseksi olemassa lisäpääoman tarve.
Seuratoiminta

Vuodesta 2002 lähtien PS Kemi järjesti koulujen kesäloman alkamisen yheydessä Lasten Urheilukoulu -tapahtumaa. Tapahtuma oli suunnattu esikoulu- ja ala-asteikäisille lapsille ja osallistujat pääsivät pelaamaan erilaisia pelejä ja lajeja, kuten jalkapalloa, salibandya, jousiammuntaa ja suunnistusta.
SatamaRun oli seuran kesäisin järjestämä juoksukilpailu ja hyväntekeväisyystapahtuma, jonka osallistujamaksuista 20 prosenttia lahjoitetaan hyväntekeväisyyteen. Vuonna 2017 tuotto kohdennettiin nuorten mielenterveyden edistämiseen. SatamaRunissa kilpailtiin lukuisissa kilpa- ja harrastesarjoissa.
Päävalmentajia

Ari Matinlassi (2000)
Seppo Hosio (2001, 2004)
Jukka Ikäläinen (2002–2003, 2009)
Jarkko Seppälä (2005)
Sauli Kotiranta (2006–2007)
Ilkka Marttila (2008)
Oleg Jeprintsev (2010)
Kalle Huusko (2010–2011)
Juhani Himanka (2011–2012)
Tommy Taylor (2013–2014)
Jari Åhman (2015–2018)
David Hannah (2018)
Steven Polack (2018)
Saavutukset ja ennätykset > Saavutukset

Kakkosen lohkovoitto 2003, 2007 (nousu Ykköseen), 2013, 2014 (nousu Ykköseen)
Suomen Cupin puolivälierissä sekä pikkufinaalissa 2006
Ykkösen mestaruus 2015
Saavutukset ja ennätykset > Seuraennätyksiä

Ensimmäinen ottelu:
22.1.2000 PS Kemi – TP-47 3–2, harjoitusottelu
29.4.2000 FF Jaro – PS Kemi 5–0, Ykkönen
Suurin voitto:
28.7.2012 PS Kemi – Warkaus JK 8–0, Kakkonen
Suurin tappio:
19.7.2006 AC Oulu – PS Kemi 6–0, Ykkönen
11.4.2012 RoPS – PS Kemi 8–0, harjoitusottelu
Yleisöennätys:
23.6.2016 PS Kemi – RoPS, 3 976 katsojaa (Sauvosaaren urheilupuiston takakenttä)